2. METODOLOĠIJA U GĦODOD

Il-Kummissjoni ġabret feedback kemm dwar il-pjan direzzjonali tagħha kif ukoll dwar il-konsultazzjoni pubblika online (OPC - online public consultation) permezz ta’ kwestjonarji online. Il-feedback dwar il-pjan direzzjonali ġie analizzat b’mod kwantitattiv u kwalitattiv biex jiġu identifikati l-isfidi, l-opportunitajiet u l-prijoritajiet għall-azzjoni. Il-konsultazzjoni pubblika online għaqqdet taħlita ta’ mistoqsijiet magħluqa (fejn ir-rispondenti wieġbu minn għażla ta’ tweġibiet magħżula minn qabel) u mistoqsijiet miftuħa (fejn kienu liberi li jiktbu kwalunkwe tweġiba li riedu sa massimu ta’ 1 000 karattru għal kull tweġiba). Il-kwestjonarju tal-OPC iffoka fuq tliet aspetti ewlenin: (i) iż-żoni rurali llum, (ii) iż-żoni rurali tal-futur u (iii) il-governanza taż-żoni rurali.

Diversi mistoqsijiet tal-Ewrobarometru Speċjali 504 għamlu referenza għas-sitwazzjoni taż-żoni rurali, għal kif l-affarijiet inbidlu mill-2009 sal-2020, u għall-objettivi tal-iżvilupp rurali, it-tieni pilastru tal-Politika Agrikola Komuni (PAK). Dan l-istħarriġ twettaq fl-EU27 bejn it-3 ta’ Awwissu u l-15 ta’ Settembru 2020. B’kollox, ġew intervistati 27 237 ċittadin tal-UE minn kategoriji soċjali u demografiċi differenti, fil-biċċa l-kbira tal-każijiet wiċċ imb wiċċ fil-lingwa nattiva tagħhom. Minħabba l-impatt tal-COVID-19 u l-miżuri sussegwenti tas-saħħa u s-sikurezza, ma kienx possibbli ssir intervista wiċċ imb wiċċ jew kienet possibbli biss sa ċertu punt f’xi pajjiżi u ġiet sostitwita minn intervisti online. Twettaq ukoll l-Ewrobarometru Flash 491 apposta fl-EU27 bejn id-9 u t-18 ta’ April 2021 li vvaluta l-prijoritajiet li fuqhom jenħtieġ li tiffoka l-Viżjoni fit-tul għaż-żoni rurali. Total ta’ 25 841 ċittadin tal-UE ġew intervistati fuq it-telefown. L-istħarriġ kopra s-suġġetti li ġejjin: (1) l-investiment tal-UE fiż-żoni rurali, (2) it-trasport u l-konnessjonijiet lejn iż-żoni rurali, (3) il-konsegwenzi tal-pandemija tal-COVID-19, (4) il-problemi ambjentali fiż-żoni rurali, (5) il-parteċipazzjoni tar-residenti rurali.

L-inizjattiva tal-Viżjoni fit-tul ġiet ippreżentata wkoll f’għadd ta’ avvenimenti madwar l-UE biex jinkisbu l-fehmiet tal-partijiet ikkonċernati rurali u l-awtoritajiet reġjonali u lokali. Għal kull avveniment, ir-rappreżentanti tal-Kummissjoni identifikaw il-kwistjonijiet ewlenin enfasizzati. Saru wkoll konsultazzjonijiet mal-partijiet ikkonċernati mmirati mal-awtoritajiet nazzjonali li jittrattaw l-iżvilupp rurali permezz tal-Kumitat ta’ Ġestjoni tal-Iżvilupp Rurali u l-partijiet ikkonċernati tal-iżvilupp rurali permezz tal-Grupp ta’ Djalogu Ċivili dwar l-Iżvilupp Rurali, u f’laqgħat ta’ governanza tan-Networks Rurali tal-UE. L-eżerċizzju parteċipattiv ta’ prospettiva għall-iżvilupp tal-Viżjoni, immexxi miċ-Ċentru Konġunt tar-Riċerka, twettaq f’sensiela ta’ laqgħat ta’ Grupp Tematiku dwar il-Viżjoni Rurali fit-Tul, li ġie stabbilit taħt in-Network Ewropew għall-Iżvilupp Rurali (ENRD).

Barra minn hekk, bl-appoġġ tal-ENRD, il-Kummissjoni ħejjiet pakkett ta’ ħidma “Merħba fir-Rural Tagħna”, ipprovdut fi 22 lingwa tal-UE u disponibbli online, li minnu n-networks rurali nazzjonali (NRN) u partijiet ikkonċernati rurali oħrajn jistgħu jniżżlu materjal li jippermettilhom jorganizzaw avvenimenti parteċipattivi lokali li jiffokaw fuq iż-żona lokali tagħhom stess u l-iżviluppi probabbli u mixtieqa tagħha minn issa sal-2040. Ir-riżultati ġew irrapportati lura lill-Kummissjoni fi “skedi tal-ħsad” li jissintesizzaw ir-riżultati tad-diskussjonijiet tas-sessjonijiet ta’ ħidma. L-NRN adattaw il-materjal għall-kundizzjonijiet lokali tagħhom u ż-żmien u r-riżorsi li kellhom disponibbli. Xi gruppi żammew qrib ħafna mal-mudelli; xi wħud użawhom b’mod anqas strett; u oħrajn żviluppaw mezzi addizzjonali u immaġinattivi biex jirreġistraw l-ilħna rurali rigward il-viżjoni tagħhom tal-futur tal-Ewropa rurali fl-2040. Minħabba l-pandemija tal-COVID-19, is-sessjonijiet ta’ ħidma saru kważi kollha virtwalment aktar milli wiċċ imb wiċċ. Aktar dettalji dwar l-eżiti jistgħu jinsabu fir-rapport tal-ENRD bit-titolu “Rural Voices: A qualitative analysis of the findings from stakeholder workshops contributing to the Long-term Vision for Rural Areas”.

Fl-aħħar nett fil-“Ġimgħa tal-Viżjoni Rurali: Nimmaġinaw il-futur taż-żoni rurali tal-Ewropa”, ġiet organizzata konferenza parteċipattiva fuq skala kbira online mill-ENRD f’kooperazzjoni mill-qrib mal-Kummissjoni bejn it-22 u s-26 ta’ Marzu 2021, ir-riżultati tal-linji ta’ konsultazzjoni differenti ġew ippreżentati, diskussi mal-partijiet ikkonċernati u żviluppati aktar. Ġew organizzati wkoll sessjonijiet ta’ ħidma ddedikati dwar suġġetti ewlenin (dawn kienu jinkludu 8 sessjonijiet ta’ ħidma parteċipattivi, sessjonijiet plenarji ta’ ħidma, 11-il avveniment marġinali, iċ-ċerimonja tal-Premji tal-ENRD għall-Ispirazzjoni Rurali, u suq fejn il-partijiet ikkonċernati u n-networks differenti ppreżentaw l-attivitajiet u l-inizjattivi tagħhom marbuta mal-Viżjoni). L-għan kien li jiġu pprovduti opportunitajiet massimi għall-iskambji bejn il-parteċipanti, filwaqt li jinsiltu fehmiet kollettivi dwar l-aspirazzjonijiet tal-partijiet ikkonċernati għall-Viżjoni rurali. Il-preżentazzjonijiet u l-informazzjoni kollha mill-avveniment huma disponibbli fuq l-ENRD.

3. ATTIVITAJIET TA’ KONSULTAZZJONI

a. Konsultazzjoni dwar il-pjan direzzjonali tal-Kummissjoni

Il-konsultazzjoni dwar il-pjan direzzjonali għall-Viżjoni kienet miftuħa għall-feedback mit-22 ta’ Lulju sad-9 ta’ Settembru 2020. Din ġiet imwieġba minn total ta’ 198 parti ikkonċernata li kienu jinkludu rappreżentazzjonijiet ta’ interessi reġjonali, networks tematiċi, organizzazzjonijiet internazzjonali, awtoritajiet pubbliċi (nazzjonali, reġjonali u lokali), organizzazzjonijiet taċ-ċittadini, akkademiċi u ċittadini individwali.

Il-maġġoranza vasta tad-dokumenti ta’ pożizzjoni pprovduti kienu relatati mal-kontenut tal-inizjattiva aktar milli mal-pjan direzzjonali nnifsu (li kien jiffoka fuq il-proċess). Fi kwalunkwe każ, il-kontribuzzjonijiet tal-partijiet ikkonċernati għal dan l-eżerċizzju ġew meqjusa wkoll matul l-analiżi tal-eżiti tal-konsultazzjoni pubblika online (OPC).

b. Konsultazzjoni pubblika online (OPC)

Il-konsultazzjoni pubblika, li kienet miftuħa mis-7 ta’ Settembru sat-30 ta’ Novembru 2020, ġabret total ta’ 2 326 tweġiba mis-27 Stat Membru kollha u 87 dokument ta’ pożizzjoni minn partijiet ikkonċernati differenti.

Fir-rigward tal-kategoriji ta’ partijiet ikkonċernati li wieġbu, 62 % kienu ċittadini (52 % minnhom identifikaw ruħhom bħala li jgħixu f’żona rurali u 9 % f’żona rurali remota), 9 % negozji u assoċjazzjonijiet, 5 % istituzzjonijiet akkademiċi u ta’ riċerka, 9 % awtoritajiet pubbliċi, 7 % NGOs, 5 % networks tal-iżvilupp rurali u 2 % rispondenti oħra.

F’April 2021 sar Ewrobarometru flash biex jikkomplementa r-riżultati tal-OPC b’kampjun rappreżentattiv tal-popolazzjoni tal-UE.

Ir-riżultati tal-OPC jistgħu jiġu kkonsultati fis-“Sommarju tal-Fatti dwar il-konsultazzjoni pubblika dwar il-viżjoni fit-tul għaż-żoni rurali” u fis-“Sintesi tal-konsultazzjoni pubblika online dwar il-Viżjoni fit-Tul għaż-Żoni Rurali”.

c. Ewrobarometri

Kważi r-rispondenti kollha tal-Ewrobarometru Speċjali 504 (95 %, +3 punti perċentwali mill-2017) jaħsbu li l-agrikoltura u ż-żoni rurali huma importanti għall-futur. Meta wieħed iħares lejn ix-xejra aktar fit-tul, il-proporzjon żdied b’ħames punti perċentwali mill-2009 ’l hawn.

Ir-rispondenti ġew mistoqsija jekk l-affarijiet fiż-żoni rurali f’pajjiżhom tjibux, sarux agħar jew baqgħux qisu l-istess meta mqabbla ma’ għaxar snin ilu. Sehem akbar ta’ rispondenti jaħsbu li l-affarijiet tjiebu fir-rigward tal-aċċess għal konnessjonijiet tal-internet b’veloċità għolja u l-infrastruttura tat-trasport li tgħaqqad mal-bliet. Min-naħa l-oħra, maġġoranza relattiva wieġbu li l-affarijiet saru agħar fir-rigward tal-opportunitajiet tax-xogħol u s-servizzi tas-saħħa (illustrazzjoni 3).